" Lenaane la Ipaakanyetso ya go ya Kgotlatshekelo la  Ke Bona Lesedi le teng mo Dikgotlatshekelong tse di Samaganang le Ditlolomolao tsa Thobalano le mo dikgotla-tshekelong tse dingwe gape tse di samaganang le ditiragalo tsa GBV . Ke Bona Lesedi ke tlhaloso ya Setswana e e tlhalosang gore ke a sedimogelwa. Batswasetlhabelo ba GBV ba ka romela dikopo tsa bona kwa go NPA go ba tswa thuso. Motšhotšhisimogolo wa puso kgotsa molaodi wa dithulaganyo tsa kgotlatshekelo o tla thapa motlhankedi yo o maleba wa dithulaganyo tsa kgotlatshekelo go go tswa thuso. “Tirelo eno ga e solofetse dipeelo dipe mo kgetseng nngwe le nngwe e e tlhatlhetsweng e bile maitemogelo a motho yo mongwe le yo mongwe a tshwana ka nosi. Le fa go le jalo, e thusa go matlafatsa le go tsosolosa seriti sa motswase-tlhabelo,” ga rialo tsiboso e e tswang kwa go NPA. Go na le batlhankedi ba dithulaganyo tsa kgotlatshekelo ba le 161 mo dikgotlatshekelong tse di farologaneng go ralala le naga. Tirelo eno ke e nngwe ya matsholo a a tsentsweng tirisong ke puso go samagana le leroborobo la  GBV . Go ya ka tshedimosetso ya NPA, motlhankedi wa dithulaganyo tsa kgotlatshekelo yo a direlang kgotlatshekelo eo go tla sekelwang kwa go yona o tla ikgolaganya le mongongoregi, motswasetlhabelo, motho yo a falotseng mo dinaleng tsa phage kgotsa paki. Motlhankedi wa dithulaganyo tsa kgotlatshekelo o tla nna a tshegeditse mongongoregi ka dinako tsotlhe kwa kgotlatshekelo go fitlha tsheko e ya bokhutlong. Go dirisiwa mekgwa le didirisiwa tse di itlhophileng go bontsha ka namana motswasetlhabelo gore selelo sa gagwe se sekegetswe tsebe, o a sirelediwa e bile o neelwa tlotlo. Bangongoregi ba ka dirisa puo tsa bona mme e bile motlhankedi wa dithulaganyo tsa kgotlatshekelo o tla netefatsa gore motswasetlhabelo o romelwa kwa ngakeng ya go thoba maikutlo go ba thusa go ba wetsa matshwafo le go ba alafa. Basadi le bana ba bantsi ba ba bogisitsweng ka ditiragalo tsa GBV , go naya motlhala, ba ba kileng ba betelelwa, ba na le ketsaetsego fa go tla mo go emeng fa pele ga batho ba sa ba itse kwa kgotlatshekelo gore ba tlhalose ka botlalo seo se ba diragaletseng. Ditirelo tseno di tla ba thusa gore ba lokologe.